Barsakelmeso draustinis
Barsakelmeso valstybinis gamtos draustinis (kaz. Барсакелмес мемлекеттік табиғи қорығы) – saugoma gamtos teritorija Kazachstane, Kyzylordos srityje. Apima dvi teritorijas – Barsakelmesą ir Kaskakulaną. Seniau tai buvo Aralo jūros salos, tačiau šiai nusekus, liko kaip aukštumos. Draustinio plotas – 160 826 ha. Draustinis įkurtas 1939 m., siekiant apsaugoti natūralius molingosios dykumos plotus, atkurti kulanų, saigų, džeiranų populiacijas. Po Aralo nusekimo ir dykumėjimo, vietovė patyrė ženklius ekologinius pokyčius. Be įvestų gyvūnų, čia dar sutinkami vilkai, lapės, korsakai, ausytieji ežiai, šokliai, yra virš 200 paukščių rūšių.